V zgodnjem srednjem veku, verjetno v 9. stoletju, se je naselje preimenovalo v Kafo in postalo zahodni terminal svilne ceste. Po opustošenju Konstantinopla v četrti križarski vojni leta 1204 je zavladala praznina, v kateri so izmenoma vladali Benečani in Genovežani. Benečane je leta 1266 iz mesta pregnala Zlata horda, od katere so jo zatem kupili Genovežani. Med njihovo vladavino je postala glavna črnomorska luka in središče trgovine s sužnji, iz katere so Genovežani sčasoma osvojili vsa krimska obalna mesta, pregnali Benečane in ustvarili monopol za trgovanje na Črnem morju. V tem času je imela domnevno 80.000 prebivalcev.